सकारात्मक सोच ही किसी भी व्यक्ति की सफलता का राज होती है, धैर्य कभी न खोये। आपके विचारों की सकारात्मकता ही आपको तनाव और घबराहट से बचा सकती है। पढ़ाई का तनाव आपके मन पर कभी न बैठने दें। पढ़ते समय यह सोचे की आप जो भी पढ़ रहे है कि वह आसान है और यदि वह आसान की श्रेणी में न होकर कुछ जटिल है, तो भी मन में प्रतिज्ञा लें कि उसे बार-बार दोहरा कर आप सरलता की श्रेणी में ला ही लेंगे। यदि पाठ्य सामग्री बहुत बड़ी और मन को बोझिल करने वाली हो, तो उसे छोटे-छोटे पैराग्राफ और बिंदुओं में बांटकर पढ़ने का प्रयास करें। पढ़ाई करते समय इस प्रकार की नकारात्मक सोच को न पनपने दे कि यह अंश मुझे याद नहीं रह पायेगा? बल्कि यह सोचे कि इसे मैं आसानी से अपने शब्दों में लिख सकता हूं। हमेशा पढ़ाई करते समय सकारात्मक सोच और स्वच्छ मन की कल्पना करना चाहिए, जो भी विषय तथा उसका अंश पढ़ा जा रहा हो, उसे परीक्षा में पूछे जाने पर पूरे विश्वास के साथ लिखे जाने की संकल्प शक्ति भी अपने दिल और दिमाग में संजो कर रखनी चाहिए।